На основу члана 44. став 2. Закона о култури („Службени гласник Републике Србије“, број 72/09, 13/16, 30/16 - испр., 6/20, 47/21, 78/21 и 76/23), члана 37. став 1. тачка 20) Статута Града Ниша ("Службени лист Града Ниша", број 88/08, 143/16 и 18/19) и члана 16. став 2. Одлуке о оснивању Историјског Архива Ниш („Службени лист Града Ниша", број 2/11- пречишћен текст, 115/16, 99/20 и 85/21),

 Скупштина Града Ниша, на седници одржаној \_\_\_\_\_\_\_\_\_\_\_\_\_\_, донела је

**Р Е Ш Е Њ Е**

 I **ДАЈЕ СЕ САГЛАСНОСТ** на Програм рада Историјског Архива Ниш за 2025. годину, број 01/863-24, који је донео Управни одбор ове установе, на седници одржаној 18.12.2024. године.

 II Програм рада Историјског Архива Ниш за 2025. годину реализоваће се у складу са Финансијским планом ове установе за 2025. годину.

 III Решење доставити Историјском Архиву Ниш, Градској управи за друштвене делатности и Градској управи за финансије.

Број:

У Нишу,

**СКУПШТИНА ГРАДА НИША**

Председник

 Проф. др Игор Новаковић

 ***О б р а з л о ж е њ е***

 На основу члана 44. став 1. тачка 5) Закона о култури („Службени гласник Републике Србије“, број 72/09, 13/16, 30/16- испр., 6/20, 47/21, 78/21 и 76/23), члана 16. став 1. тачка 5. Одлуке о оснивању Историјског Архива Ниш („Службени лист Града Ниша", број 2/11- пречишћен текст, 115/16, 99/20 и 85/21) и члана 35. став 1. тачка 5. Статута Историјског Архива Ниш, управни одбор Историјског Архива Ниш, на седници одржаној 18.12.2024. године, донео је Програм рада Историјског Архива Ниш за 2025. годину, број 01/863-24, и доставио га Градској управи за друштвене делатности на даљу надлежност.

Историјски архив Ниш је за 77 годинe постојања и рада дао немерљив допринос очувању драгоцене српске баштине и прерастао у препознатљиву установу чувара времена града Ниша и општина Сврљиг, Ражањ, Сокобања, Алексинац, Мерошина, Дољевац и Гаџин Хан. Тимским радом, уз поштовање прописа који регулишу рад Архива, настојаће да задржи тренд, очува позицију коју има у Републици Србији и у целом региону.

 У 2025. години ова установа ће наставити дигитализацију остале архивске грађе и документарног материјала, али и започету акцију бесплатне дигитализације архивске грађе која је у власништву приватних лица.

И у 2025. години, Архив ће приређивати изложбе у част значајних историјских догађаја и личности. У сарадњи са Заводом за заштиту природе Србије биће реализована изложба о историји заштите природе, док ће се са Општином Палилула радити на заједничким пројектима којима ће се представити завичајно благо из депоа Архива деци у сеоским срединама те општине, али и другим видовима сарадње којима се чува и представља архивска грађа и документарни материјал. Са Богословијом „Св. Ћирило и Методије“ биће реализована изложба поводом 25 година рада Богословије у Нишу.

Историјски Архив ће у 2025. години наставити да пружа услуге корисницима и услужује истраживаче, врши пријем нових фондова, њихов смештај у одговарајуће полице и устројавање досијеа истих по архивистичком протоколу, заштиту и одржавање преузетих фондова.

И у 2025. години, Архив ће конкурисати за средства Министарства културе, којима ће реализовати летње радионице за ученике основних школа, опремити део депоа полицама на електро погон – четврта фаза, дигитализацију архива Богословије „Св. Ћирило и Методије“ – завршна фаза, организацију једног скупа архивиста и историчара на задату тему, дигитализацију културне баштине Републике Србије из фондова Архива и друге важне пројекте. Радиће се на сарадњи и размени изложби са другим архивима.

Чланом 32. Одлуке о буџету Града Ниша за 2025. годину („Сл. лист Града Ниша“, број 144/24) прописано је да „надлежни директни корисници буџетских средстава врше расподелу средстава индиректним корисницима у оквиру својих одобрених апропријација“. Иста одредба прописује и обавезу корисника да доносе план за коришћење одобрене апропријације – финансијски план. У складу са наведеним, управни одбор Установе донео је Финансијски план Народне библиотеке „Стеван Сремац“ Ниш за 2025. годину, који је у циљу целовитог сагледавања Програма достављен у прилогу.

Имајући у виду да је Програм рада Историјског Архива Ниш за 2025. годину сачињен у складу са законом, прописима Града и циљевима оснивања Установе, Градска управа за друштвене делатности је израдила нацрт Решења о давању сагласности на Програм рада Историјског Архива Ниш за 2025. годину, као у диспозитиву.

вршилац дужности начелника

 Градске управе за друштвене делатности

 Миљан Петровић